






สาธารณสุขนราธิวาส เตือนประชาชนเฝ้าระวังโรคติดต่อที่มาพร้อมฝน
สำนักงานสาธารณสุขจังหวัดนราธิวาส เตือนประชาชนเฝ้าระวังโรคติดต่อที่มาพร้อมฝน เตือนผู้ที่เป็นไข้หวัดใหญ่ ไข้เลือดออก ไข้ฉี่หนู ห้ามกินแอสไพรินลดไข้อย่างเด็ดขาด เนื่องจากแอสไพรินจะทำให้เลือดออกง่ายขึ้น เสี่ยงต่อการเสียชีวิตได้
นายแพทย์ศิริชัย ลีวรรณนภาใส แพทย์สาธารณสุขจังหวัดนราธิวาส  กล่าวว่า เนื่องจากขณะนี้เป็นช่วงฤดูฝน และมักมีฝนตกหนักติดต่อกันหลายวัน อาจเป็นสาเหตุของการเกิดโรคหลายชนิดแพร่ระบาดได้ง่ายและรวดเร็ว ซึ่งโรคติดต่อที่มักเกิดขึ้นในฤดูฝนมี 5 กลุ่ม รวม 14 โรค คือ  
   1. กลุ่มโรคติดต่อของระบบทางเดินอาหาร ที่พบบ่อย ได้แก่ โรคอุจจาระร่วงเฉียบพลัน โรคบิด ไทฟอยด์ อาหารเป็นพิษ ตับอักเสบ      
   2. กลุ่มโรคติดเชื้อผ่านทางบาดแผลหรือเยื่อบุผิวหนัง ที่พบบ่อยคือ โรคเลปโตสไปโรซิสหรือโรคไข้ฉี่หนู 
                3.กลุ่มโรคระบบทางเดินหายใจที่พบบ่อย ได้แก่ โรคหวัดใหญ่ คออักเสบ หลอดลมอักเสบ ปอดอักเสบหรือปอดบวม อาการจะเริ่มจากไข้ ไอ หายใจเร็วหรือหอบเหนื่อย 

  4. กลุ่มโรคติดต่อที่เกิดจากยุง ได้แก่ โรคไข้เลือดออก มียุงลายเป็นพาหะนำโรค โรคไข้สมองอักเสบเจอี (Japanese Encephalitis) ซึ่งมียุงรำคาญเป็นพาหะ มักแพร่พันธุ์ในแหล่งน้ำตามทุ่งนาเป็นตัวนำโรค ทั้ง 2 โรคนี้อาการจะเริ่มจากมีไข้สูง ปวดศีรษะมาก คลื่นไส้อาเจียน โดยโรคไข้สมองอักเสบนี้อาจทำให้พิการภายหลังได้          
 5.โรคเยื่อบุตาอักเสบหรือโรคตาแดง เกิดจากเชื้อไวรัส ซึ่งติดต่อจากการสัมผัสโดยตรงกับน้ำตา ขี้ตา ของผู้ป่วย ส่วนมากมักติดทางอ้อมโดยใช้มือสกปรกที่มีเชื้อโรคขยี้ตา ใช้สิ่งของเครื่องใช้ร่วมกับผู้ที่เป็นโรค แมลงวันหรือแมลงหวี่ตอมตา
นายแพทย์ศิริชัยฯ ยังกล่าวต่อไปอีกว่า อาการนำเด่นๆ ของโรคติดเชื้อหลักๆ  คือ  อาการไข้  หากมีไข้สูงและเช็ดตัวหรือกินยาลดไข้แล้วไม่ดีขึ้นภายใน 3 วัน แนะนำว่าควรไปพบแพทย์ เพื่อรับการตรวจรักษาที่ถูกกับโรค ไม่ควรซื้อยาปฏิชีวนะกินเอง ยาลดไข้ที่ต้องระมัดระวังในการใช้ลดอาการไข้ คือ ยาจำพวกแอสไพริน ห้ามกินอย่างเด็ดขาด เพราะมีอันตรายกับผู้ป่วยโรคไข้เลือดออก โรคไข้หวัดใหญ่ โรคไข้ฉี่หนู ซึ่งโรคดังกล่าวจะทำให้มีเลือดออกตามอวัยวะต่างๆในร่างกายอยู่แล้ว หากได้รับยาแอสไพริน ซึ่งมีสารป้องกันเลือดแข็งตัวเข้าไป จะทำให้เลือดออกง่ายขึ้น ทำให้เสียชีวิตได้ง่ายขึ้น

